# J e g y z ő k ö n y v

Készült Budapest Főváros XX. kerület Pesterzsébet Önkormányzat Képviselő-testülete ***2017. július 06-án 14 órakor*** (Budapest, XX., Kossuth Lajos tér 1., I. em. 63-64.) megtartott **nyílt** üléséről.

Jelen vannak: Szabados Ákos polgármester, Juhász Lajosné alpolgármester, Kovács Eszter alpolgármester, Nemes László alpolgármester, Csaszny Márton, Fekete Katalin, Fekete László, Gémesi Emese, Komoróczy László, Mach Péter, Marton Sándorné, Márkus Jánosné, Nagy Lászlóné, Nemesné Németh Judit, Rostagni Attila, Somodi Klára, Völgyesi Krisztián.

Távol van: Kaiser György.

Tanácskozási joggal jelen vannak: dr. Demjanovich Orsolya jegyző, Kócziánné dr. Pohl Mónika aljegyző, a főépítész, valamint a Polgármesteri Hivatal osztályvezetői, osztályvezető-helyettesei.

Szabados Ákos: Köszönti a megjelenteket, megállapítja, hogy 17 képviselő van jelen az ülésteremben, az ülés határozatképes. Kaiser György képviselő jelezte távolmaradását. A következő sorrendi javaslatot teszi az ülés napirendi pontjaira:

1. napirend (Polgármesteri beszámoló)

2. napirend (L.Sz. fellebbezése) – zárt!

3. napirend (Kardos Team fellebbezése) – zárt!

4. napirend (BKZrt fellebbezése) – zárt!

5. napirend (KnéVM fellebbezése) – zárt!

6. napirend (Intézményvezetői pályázat) – zárt!

7. napirend (Duna-Ág Invest) – zárt!

21. napirend (LR fellebbezése) – zárt!

8. napirend (SZMSZ), és innentől meghívó szerinti sorrendben.

*Kéri továbbá a következő előterjesztések napirendre vételét:*

***21. napirendi pont:*** Javaslat L. R. rendkívüli élethelyzetére tekintettel előterjesztett lakás bérbeadás iránti kérelmének elbírálására - ZÁRT ÜLÉS!

Előadó: Szabados Ákos polgármester

Tárgyalja: Szociális Bizottság

***22. napirendi pont:*** Javaslat a Pesterzsébeti Nyitnikék Óvoda Békaporonty tagóvoda homokozó árnyékoló felajánlásának elfogadására

Előadó: Szabados Ákos polgármester

Tárgyalja: Gazdasági Bizottság

 Oktatási, Kulturális, Ifjúsági és Informatika Bizottság

Szabados Ákos: Szavazásra teszi fel annak elfogadását, hogy a meghívóban szereplő előterjesztéseket a következő sorrendben tárgyalják „Beszámoló a két ülés között eltelt időszak munkájáról” a „Fellebbezés – L. Sz. 1201 Budapest … sz. alatti lakos rendkívüli települési támogatás ügyében” - Zárt ülés! - a „Javaslat a Kardos Team Kft. közterület-használati ügyben benyújtott fellebbezésének elbírálására” - Zárt ülés! - a „Javaslat a Budapesti Közlekedési Zrt. közterület-használati ügyben benyújtott fellebbezésének elbírálására” - Zárt ülés! - a “Javaslat Kné V. M. részletfizetés engedélyezésére irányuló kérelme elbírálására” - Zárt ülés! - a „Javaslat intézményvezetői pályázatok elbírálására”– Zárt ülés!, valamint a „Beszámoló a DUNA-ÁG INVEST Kft. “FA” ügyéről” – Zárt ülés! Ezt követően a „Javaslat L. R. rendkívüli élethelyzetére tekintettel előterjesztett lakás bérbeadás iránti kérelmének elbírálására” – Zárt ülés!

Szavazásra teszi fel a „Javaslat L. R. rendkívüli élethelyzetére tekintettel előterjesztett lakás bérbeadás iránti kérelmének elbírálására” - - Zárt ülés!, valamint a „Javaslat a Pesterzsébeti Nyitnikék Óvoda Békaporonty tagóvoda homokozó árnyékoló felajánlásának elfogadására” című előterjesztések napirendre vételének elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

Szavazásra teszi fel az egész módosított napirend elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**156/2017. (VII. 06.) Ök. sz. határozat**

a Képviselő-testület

1. a 2017. július 06-ai ülésén az alábbi napirendi pontokat tárgyalja:
2. Beszámoló a két ülés között eltelt időszak munkájáról
3. Fellebbezés – L. Sz. 1201 Budapest … sz. alatti lakos rendkívüli települési támogatás ügyében - Zárt ülés!
4. Javaslat a Kardos Team Kft. közterület-használati ügyben benyújtott fellebbezésének elbírálására - Zárt ülés!
5. Javaslat a Budapesti Közlekedési Zrt. közterület-használati ügyben benyújtott fellebbezésének elbírálására – Zárt ülés!
6. Javaslat Kné V. M. részletfizetés engedélyezésére irányuló kérelme elbírálására – Zárt ülés!
7. Javaslat intézményvezetői pályázatok elbírálására – Zárt ülés!
8. Beszámoló a DUNA-ÁG INVEST Kft. “FA” ügyéről – Zárt ülés!
9. Javaslat L. R. rendkívüli élethelyzetére tekintettel előterjesztett lakás bérbe adás iránti kérelmének elbírálására - Zárt ülés!
10. Javaslat Budapest Főváros XX. kerület Pesterzsébet Önkormányzata és szervei szervezeti és működési szabályzatáról szóló 37/2014. (XI. 13.) önkormányzati rendelet módosítására
11. Javaslat partnerségi egyeztetésről szóló önkormányzati rendelet módosítására
12. Javaslat Budapest XX. kerület, Kossuth Lajos utca sétálóutcai szakászának kerékpáros közlekedésbe történő bekpacsolására vonatkozó döntés meghozatalára
13. Javaslat településképi arculati kézikönyv tervezetével kapcsolatos véleményekre adott tervezői válaszok elfogadására, a településképi arculati kézikönyv elfogadására
14. Javaslat önkormányzati lakások kijelölésére szociális bérlakás-pályázat útján történő hasznosítására
15. Javaslat a 2017-2018-as nevelési évben indítható óvodai csoportok számának meghatározására
16. Javaslat a kerületi Mentálhigiénés és Drogstratégia elfogadására
17. Javaslat Pesterzsébet Önkormányzata GAMESZ által megkötendő munkamegosztás és felelősségvállalás rendjét rögzítő megállapodás jóváhagyására
18. Beszámoló a Bp. XX. Helsinki út 26. szám alatti Társasház magántulajdonban lévő albetéteinek tulajdonosaival folytatott egyeztetésről
19. Beszámoló a nem lakás céljára szolgáló pince-, vagy padláshelyiségek kedvezményes bérbeadásával kapcsolatos társasházi igények felméréséről
20. Beszámoló a kerület környezetvédelmi helyzetéről (2017. első félév)
21. Javaslat az M3-as metró déli szakaszának felújításához kapcsolódó közlekedési fejlesztések kapcsán egyeztetés kezdeményezéséről szóló döntés meghozatalára (Mach Péter képviselő önálló képviselői indítványa.)
22. Javaslat a Pesterzsébeti Nyitnikék Óvoda Békaporonty tagóvoda homokozó árnyékoló felajánlásának elfogadására
23. Bizottságok beszámolói, tagcserék, kérdések, bejelentések, interpellációk

Szabados Ákos: Az ülés vezetését a „Beszámoló a két ülés között eltelt időszak munkájáról” című előterjesztés megtárgyalása idejére átadja Kovács Eszter alpolgármester részére.

Kovács Eszter: Az ülés vezetését átveszi

***1. napirendi pont:*** Beszámoló a két ülés között eltelt időszak munkájáról

Előadó: Szabados Ákos polgármester

**Tisztelt Képviselő-testület!**

Június 29-én a Köztisztviselők Napja alkalmából a köztisztviselőket, majd július 03-án Semmelweis Nap alkalmából a kerületi egészségügyi alapellátásban dolgozó orvosokat, ápolókat, asszisztenseket köszöntöttük.

Június 30. és július 03. között

a Pesterzsébeti Örmény és a Szamosújvári Örmény Önkormányzatok meghívására és költségén Juhász Lajosné alpolgármester asszony és Rostagni Attila képviselő úr szamosújvári látogatáson vett részt.

Július 07-én

indul a hagyományos péntek délutánonkénti térzenei programsorozat.

A Pesterzsébeti Bolgár Nemzetiségi Önkormányzat két képviselőjének lemondása miatt a Pesterzsébeti Helyi Választási Bizottság 4/2017. (VI.28.) PHVB sz. határozatával 2017. szeptember 17. napjára bolgár nemzetiségi időközi helyi önkormányzati képviselő választást tűzött ki.

**Pénzügyi-számviteli jellegű információk**

Számlák egyenlege 2017. július 3-án:

Költségvetési számla egyenlege: 1 196 451 E Ft,

A bérlakás értékesítési számla egyenlege: 190 012 E Ft,

Egyéb helyiség, telek értékesítési számla egyenlege: 397 738 E Ft.

A számlák lekötései: A számlákon lekötés nincs.

Munkabér hitelünk nincs.

Folyószámlahitelünk nincs.

A Képviselő-testület kérésének megfelelően mellékeljük a Pesterzsébet Városfejlesztő Kft. 2017. június havi tevékenységéről szóló beszámolót.

Közbeszerzéssel kapcsolatos információk:

A „**Csili Művelődési Központ felújítási munkái – I. ütem”** tárgyú közbeszerzési eljárásban az eljárást megindító felhívást és dokumentációt 2017. július 3-án megküldtük öt gazdasági szereplő részére. Azért I. ütem, mert a jövő évben – amennyiben folytatni kívánja a kévpiselő-testület ezt a munkát, akkor szükséges lesz a jövő évi költségvetésben egy nagyobb összeg tervezése. A jelenleg betervezett összeget nem használják fel ebben az évben teljes egészében.

A **„Budapest Pályafejlesztési Program”** keretében sor került a Magyar Labdarúgó Szövetséggel a Zodony utcai Sporttelepen az élőfüves nagypálya pályaépítési együttműködési megállapodásának megkötésére, az Önkormányzatot terhelő önrész teljesítésére.

1./

**Tisztelt Képviselő-testület!**

A Képviselő-testület 193/2016. (VI. 09.) Ök. számú és 203/2016. (IX. 15.) Ök. számú határozataiban úgy döntött, hogy a kizárólagos tulajdonában lévő Bp. XX. Baross utca – Topánka utca kereszteződésében (170204/10 hrsz) lévő közterületen pavilonsort kíván létesíteni az INTEGRIT-XX Városüzemeltetési-, Szervező-, Fejlesztő és Szolgáltató Kft-vel megkötendő építési koncessziós szerződés keretében. A Képviselő-testület a 203/2016. (IX. 15.) Ök. számú határozat végrehajtási határidejét a beszerzési eljárás lefolytatására 2016. október 31. napjában, a pavilonsor kivitelezésére 2017. június 30. napjában határozta meg.

A Képviselő-testület 234/2016. (XI. 10.) Ök. számú határozatával a kivitelezés tervezésének, engedélyezésének és kivitelezésének napját 2017. augusztus 31. napjára módosította.

Az INTEGRIT-XX Városüzemeltetési-, Szervező-, Fejlesztő és Szolgáltató Kft. ügyvezető igazgatója jelezte, hogy a pavilonsor tervezésének munkálatai során a tervező csapat váratlan nehézségekbe ütközött, mely befolyással van a szükséges engedélyezési eljárásra, illetve a kivitelezés 2017. augusztus 31. napi határidőre történő befejezésére.

Budapest Főváros XX. kerület Pesterzsébet Önkormányzatának Főépítészével egyeztetve a pavilonsor tervezésének, engedélyezésének és kivitelezésének 2017. december 31. napjára történő módosítása indokolt.

Határozati javaslat:

A Képviselő-testület úgy dönt, hogy a 203/2016. (IX. 15.) Ök. számú határozat végrehajtási határidejét az alábbiak szerint módosítja:

Határidő: pavilonsor tervezésére, engedélyezésére és kivitelezésére: 2017. december 31.

Felelős: Szabados Ákos polgármester

Határidő: adott

A határozati javaslat elfogadása egyszerű többséget igényel.

2./

**Tisztelt Képviselő-testület!**

A Képviselő-testület a 084/2016. (IV.14.) Ök. sz. határozatával elvi hozzájárulását adta a Budapest, XX. kerület 176719 hrsz-ú ingatlan 1240/3183-ad tulajdoni részilletőségének tulajdonosaként a 176719 hrsz. ingatlan, valamint az Első Pesti Malom és Sütőipari Zrt. (2330 Dunaharaszti, Jendrassik György utca 10. sz.) tulajdonában lévő 176715 hrsz. (1204 Budapest, Pöltenberg u. 75.) és a 176720 hrsz. alatt lévő telkek egyesítéséhez azzal, hogy a telkek egyesítésével kapcsolatos költségeket az Első Pesti Malom és Sütőipari Zrt. viseli. A Képviselő-testület kikötötte, hogy amennyiben a telekegyesítési eljárást, valamint a használatra vonatkozó megállapodás aláírását felek legkésőbb 2016. december 31-éig nem bonyolítják le, úgy a határozatát visszavontnak tekinti.

Az Első Pesti Malom és Sütőipari Zrt. 2016. november 24-én kelt levelében kérte a megállapított határidő meghosszabbítását 2017. március 31-éig, mert a földhivatali
ügyintézés ideje a döntések jogerőre emelkedése és a fellebbezési határidők
miatt túl hosszúra nyúlik, ezért nem fogják tudni tartani az előírt határidőt.

Az Első Pesti Malom és Sütőipari Zrt. 2017. június 15-én kelt levelében, az ügy bonyolultságára való tekintettel ismételten kérte a határidő meghosszabbítását 2017. december 31-éig.

Fentiek alapján kérem a Tisztelt Képviselő-testületet, hogy az alábbiak szerint szíveskedjen módosítani a fent említett határozatot:

**Határozati javaslat:**

1. A Képviselő-testületet módosítja a 084/2016. (IV.14.) Ök. számú határozatát, mely szerint elvi hozzájárulását adja a Budapest, XX. kerület 176719 hrsz-ú ingatlan 1240/3183-ad tulajdoni részilletőségének tulajdonosaként a 176719 hrsz. ingatlan, valamint az Első Pesti Malom és Sütőipari Zrt. (2330 Dunaharaszti, Jendrassik György utca 10. sz.) tulajdonában lévő 176715 hrsz. (1204 Budapest, Pöltenberg u. 75.) és a 176720 hrsz. alatt lévő telkek egyesítéséhez azzal, hogy a telkek egyesítésével kapcsolatos költségeket az Első Pesti Malom és Sütőipari Zrt. viseli.

Amennyiben a telekegyesítési eljárást, valamint a használatra vonatkozó megállapodás aláírását a felek legkésőbb *2017. december 31-éig* nem bonyolítják le, úgy a Képviselő-testület a határozatát visszavontnak tekinti.

II. A Képviselő-testület felkéri a Polgármestert a szükséges intézkedések megtételére.

Felelős: Szabados Ákos polgármester

Határidő: 2017. december 31.

A határozati javaslat elfogadása egyszerű szótöbbséget igényel.

3./

**Tisztelt Képviselő-testület!**

A Pesterzsébeti Nyitnikék Óvoda Békaporonty Tagóvodába járó gyermekek szülei pályázatot kívánnak benyújtani a TESCO-GLOBAL Zrt. felhívására az óvoda szépítése érdekében. A pályázaton 400.000,- Ft támogatás nyerhető. A pályázaton a szülők elmondása szerint az elnyert támogatásból füvesítési és kertszépítési munkákat végeznének, növényeket ültetnének. A pályázat benyújtásához tulajdonosi hozzájárulás szükséges.

Kérem a Képviselő-testületet, hogy a határozati javaslatot fogadja el.

Határozati javaslat:

A Képviselő-testület úgy dönt, hogy a 170013/4. hrsz. alatti, természetben Bp. XX. Csepeli átjáró 10/a. szám alatt található ingatlan tulajdonosaként hozzájárul ahhoz, hogy az ingatlanon működő Pesterzsébeti Nyitnikék Óvoda Békaporonty Tagóvodába járó gyermekek szülei az óvoda udvarának szépítése (füvesítés, növények telepítése) érdekében a TESCO-GLOBAL Zrt-hez benyújtott pályázaton nyert pénzösszeget az ingatlan fejlesztésére fordítsák.

Felelős: Szabados Ákos polgármester

Határidő: adott

A határozati javaslat elfogadása egyszerű többséget igényel.

4./

**Tisztelt Képviselő-testület!**

Az Önkormányzat pályázni kíván a Nemzeti Fejlesztési Minisztériumhoz az „Európai Mobilitási Hét és Autómentes Naphoz kapcsolódó program- és rendezvényszervezés támogatása” tárgyában. A rendezvény a kerület több helyszínén, de első sorban a Hivatal előtt, a Kossuth Lajos utcában 2017. szeptember 22. napján kerülne megrendezésre. A pályázaton kerületünk legfeljebb 2.000.000,- Ft összegű támogatás elnyerésére pályázhat.

Kérem a Tisztelt Képviselő-testületet, hogy a határozati javaslatot támogassa!

Határozati javaslat:

A Képviselő-testület

1. úgy dönt, hogy pályázatot nyújt be az „Európai Mobilitási Hét és Autómentes Naphoz kapcsolódó program- és rendezvényszervezés támogatása” tárgyban a Nemzeti Fejlesztési Minisztériumhoz. A pályázaton a program megvalósítására 2.000.000,- Ft összegű támogatásra pályázik az Önkormányzat.
2. Utasítja a polgármestert a szükséges intézkedések megtételére.

Felelős: Szabados Ákos polgármester

Határidő: adott

*A határozati javaslat elfogadása egyszerű többséget igényel.*

5./

**Tisztelt Képviselő-testület!**

A Bp. XX. kerületi Gyulai István Általános Iskola igazgatója 2017. június 14-én azzal a kéréssel fordult az Önkormányzathoz, hogy engedélyezze az iskola területén épült – és a Külső Pesti Tankerületi Központ részére át nem adott – Kruj Iván Sportcsarnok padlóburkolatának cseréjét. Az igazgató úr megkeresését mellékelten csatolom.

Kérem a Képviselő-testületet, hogy döntsön a határozati javaslatról.

Határozati javaslat:

A Képviselő-testület úgy dönt, hogy a 181888/30. hrsz. alatti, természetben Bp. XX. Mártírok útja 205. szám alatt található ingatlan tulajdonosaként hozzájárul az ingatlanon épült Kruj Iván Sportcsarnok padlóburkolatának cseréjéhez.

Felelős: Szabados Ákos polgármester

Határidő: adott

*A határozati javaslat elfogadása egyszerű többséget igényel.*

 Kérdést tesz fel: Válaszol:

 Komorócy László Szabados Ákos

 Kernné dr. Kulcsár Dóra

Komorócy László: Javasolja, hogy a 2017. októberi képviselő-testületi ülésen vegyék napirendre a lakásrendelet esetleges módosítását azzal, hogy mindenki gondolkodjon az elmúlt időszak tapasztalatain és lehetőség szerint a szeptemberi bizottsági ülésre tegyenek javaslatot azért, hogy már első körben tudjanak tárgyalni a módosításokról.

A szeptemberi Gazdasági Bizottsági üsésen tájékoztatást tartanak a Tátra téri piacról, kéri hogy az előterjesztést minősítsék át beszámolóvá, továbbá a képviselő-testületi ülésen is tárgyalják azt.

Kovács Eszter: Az előterjesztő befogadta a javaslatokat. Több kérdés, hozzászólás nem hangzik el.

Szavazásra teszi fel a „Beszámoló a két ülés között eltelt időszak munkájáról” című előterjesztésben szereplő 203/2016. (IX.15.) Ök. sz. határozati javaslat végrehajtási határidő módosításának elfogadását.

Megállapítja, hogy a jelenlévő 17 képviselő 16 igen 0 nem 1 tartózkodással elfogadja azt.

**157/2017. (VII. 06.) Ök. sz. határozat**

a Képviselő-testület

a 203/2016. (IX. 15.) Ök. számú határozat végrehajtási határidejét az alábbiak szerint módosítja: „Határidő: pavilonsor tervezésére, engedélyezésére és kivitelezésére: 2017. december 31.”

Felelős: Szabados Ákos polgármester

Határidő: adott

Kovács Eszter: Szavazásra teszi fel a „Beszámoló a két ülés között eltelt időszak munkájáról” című előterjesztésben szereplő, a 084/2016. (IV.14.) Ök. sz. határozatra vonatkozó döntés módosításának elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**158/2017. (VII. 06.) Ök. sz. határozat**

a Képviselő-testület

1. módosítja a 084/2016. (IV.14.) Ök. számú határozatát, mely szerint elvi hozzájárulását adja a Budapest, XX. kerület 176719 hrsz-ú ingatlan 1240/3183-ad tulajdoni részilletőségének tulajdonosaként a 176719 hrsz. ingatlan, valamint az Első Pesti Malom és Sütőipari Zrt. (2330 Dunaharaszti, Jendrassik György utca 10. sz.) tulajdonában lévő 176715 hrsz. (1204 Budapest, Pöltenberg u. 75.) és a 176720 hrsz. alatt lévő telkek egyesítéséhez azzal, hogy a telkek egyesítésével kapcsolatos költségeket az Első Pesti Malom és Sütőipari Zrt. viseli.

Amennyiben a telekegyesítési eljárást, valamint a használatra vonatkozó megállapodás aláírását a felek legkésőbb *2017. december 31-éig* nem bonyolítják le, úgy a Képviselő-testület a határozatát visszavontnak tekinti.

II. felkéri a polgármestert a szükséges intézkedések megtételére.

Felelős: Szabados Ákos polgármester

Határidő: 2017. december 31.

Kovács Eszter: Szavazásra teszi fel a „Beszámoló a két ülés között eltelt időszak munkájáról” című előterjesztésben szereplő, a TESCO-GLOBAL Zrt-hez benyújtott pályázaton nyert pénzesszöggel kapcsolatos, a Nyitnikék Óvoda Békaporonty Tagóvodára vonatkozó határozati javaslat elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**159/2017. (VII. 06.) Ök. sz. határozat**

a Képviselő-testület

a 170013/4. hrsz. alatti, természetben Bp. XX. Csepeli átjáró 10/a. szám alatt található ingatlan tulajdonosaként hozzájárul ahhoz, hogy az ingatlanon működő Pesterzsébeti Nyitnikék Óvoda Békaporonty Tagóvodába járó gyermekek szülei az óvoda udvarának szépítése (füvesítés, növények telepítése) érdekében a TESCO-GLOBAL Zrt-hez benyújtott pályázaton nyert pénzösszeget az ingatlan fejlesztésére fordítsák.

Felelős: Szabados Ákos polgármester

Határidő: adott

Kovács Eszter: Szavazásra teszi fel a „Beszámoló a két ülés között eltelt időszak munkájáról” című előterjesztésben szereplő, az „Európai Mobilitási Hét és Autómentes Naphoz kapcsolódó program- és rendezvényszervezés támogatására” vonatkozó határozati javaslat elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**160/2017. (VII. 06.) Ök. sz. határozat**

a Képviselő-testület

1./ pályázatot nyújt be az „Európai Mobilitási Hét és Autómentes Naphoz kapcsolódó program- és rendezvényszervezés támogatása” tárgyban a Nemzeti Fejlesztési Minisztériumhoz. A pályázaton a program megvalósítására 2.000.000,- Ft összegű támogatásra pályázik az Önkormányzat.

2./ Utasítja a polgármestert a szükséges intézkedések megtételére.

Felelős: Szabados Ákos polgármester

Határidő: adott

Kovács Eszter: Szavazásra teszi fel a „Beszámoló a két ülés között eltelt időszak munkájáról” című előterjesztésben szereplő, a Kruj Iván Sportcsarnok padlóburkolatának cseréjére vonatkozó határozati javaslat elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**161/2017. (VII. 06.) Ök. sz. határozat**

a Képviselő-testület

a 181888/30. hrsz. alatti, természetben Bp. XX. Mártírok útja 205. szám alatt található ingatlan tulajdonosaként hozzájárul az ingatlanon épült Kruj Iván Sportcsarnok padlóburkolatának cseréjéhez.

Felelős: Szabados Ákos polgármester

Határidő: adott

Kovács Eszter: Szavazásra teszi fel a „Beszámoló a két ülés között eltelt időszak munkájáról” című előterjesztés elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**162/2017. (VII. 06.) Ök. sz. határozat**

a Képviselő-testület

elfogadja a „Beszámoló a két ülés között eltelt időszak munkájáról” című előterjesztést.

Kovács Eszter: Az ülés vezetését átadja Szabados Ákos polgármesternek.

Szabados Ákos: A „Fellebbezés – L. Sz. 1201 Budapest … sz. alatti lakos rendkívüli települési támogatás ügyében” a „Javaslat a Kardos Team Kft. közterület-használati ügyben benyújtott fellebbezésének elbírálására” a „Javaslat a Budapesti Közlekedési Zrt. közterület-használati ügyben benyújtott fellebbezésének elbírálására” a “Javaslat Kné V. M. részletfizetés engedélyezésére irányuló kérelme elbírálására” a „Javaslat intézményvezetői pályázatok elbírálására”, valamint a „Beszámoló a DUNA-ÁG INVEST Kft. “FA” ügyéről”, és a „Javaslat L. R. rendkívüli élethelyzetére tekintettel előterjesztett lakás bérbeadás iránti kérelmének elbírálására” című előterjesztések megtárgyalása idejére zárt ülést rendel el.

***Z á r t ü l é s !***

*(A zárt ülés anyagát külön jegyzőkönyv tartalmazza.)*

***9. napirendi pont:*** Javaslat Budapest Főváros XX. kerület Pesterzsébet Önkormányzata és szervei szervezeti és működési szabályzatáról szóló 37/2014. (XI. 13.) önkormányzati rendelet módosítására

Előadó: Kovács András szervezési osztályvezető

Szabados Ákos: Megnyitja a napirendi pontot. Kéri az előterjesztő szóbeli kiegészítését és a bizottság véleményét.

Kovács András: Az előterjesztéssel kapcsolatban szóbeli kiegészítést nem tesz.

Mach Péter: A Jogi, Igazgatási és Közbiztonsági Bizottság kéri az előterjesztésben szereplő Budapest Főváros XX. kerület Pesterzsébet Önkormányzata és szervei szervezeti és működési szabályzatáról szóló 37/2014. (XI. 13.) önkormányzati rendelet módosításának elfogadását.

Szabados Ákos: Szavazásra teszi fel az előterjesztésben szereplő rendelet-tervezet elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**Az önkormányzat**

**megalkotja 20/2017. (VII. 20.) önkormányzati rendeletét Budapest Főváros XX. kerület Pesterzsébet Önkormányzata és szervei szervezeti és működési szabályzatáról szóló 37/2014. (XI. 13.) önkormányzati rendelet módosításáról**

***10. napirendi pont:*** Javaslat partnerségi egyeztetésről szóló önkormányzati rendelet módosítására

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottság véleményét.

Mach Péter: A Környezetvédelmi és Városfejlesztési Bizottság támogatja az előterjesztésben szereplő rendelet-tervezet elfogadását.

Szabados Ákos: Szavazásra teszi fel az előterjesztésben szereplő rendelet-tervezet elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**Az önkormányzat**

**megalkotja 21/2017. (VII. 20.) önkormányzati rendeletét
Budapest XX. kerület Pesterzsébet településfejlesztésének, településrendezésének, a településképi arculati kézikönyvének, településképi rendeletének készítésével, módosításával összefüggő partnerségi egyeztetésről szóló 8/2017. (III.17.) önkormányzati rendelet módosításáról**

***11. napirendi pont:*** Javaslat Budapest XX. kerület, Kossuth Lajos utca sétálóutcai szakászának kerékpáros közlekedésbe történő bekpacsolására vonatkozó döntés meghozatalára

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottság véleményét.

Trummer Tamás: Tájékoztatja a jelenlévőket, hogy a BKK képviseletében megjelent Bereczki Ákos úr a VEKOP kerékpárbarát-közlekedést elősegítő pályázat munkatársa, aki szívesen választ ad az esetlegesen felmerülő kérdésekre.

Mach Péter: A Környezetvédelmi és Városfejlesztési Bizottság nem támogatja az előterjesztésben szereplő áthaladás engedélyezését.

Völgyesi Krisztián: Véleménye szerint nem ördögtől való kezdeményezés a sétálóutca megnyitása a kerékpárosok előtt. Sok konfliktus elkerülhető, amennyiben az átmenő forgalmat a Topánka utcán keresztül megvalósuló kerépársávon bonyolítják le. Ebben az esetben is kizárólag célforgalomról lenne szó. Módosító javaslatát a képviselők számára kiosztották, melynek lényege szerint az elvi támogatást azért adják meg, hogy az engedélyeztetési eljárás megtörténhessen. A későbbiekben a képviselő-testület elé terjesztenek egy részletes tervet a végleges döntés céljából. Nincs kész koncepció és mindenki attól fél, hogy keresztül-kasul száguldoznának a kerékpárosok, amit jómaga is ellenez.

Gémesi Emese: Völgyesi Krisztián képviselőtársa által előterjesztett írásbeli módosító kiegészítő javaslathoz a következő pontosítást látja szükségesnek: Az önkormányzathoz, mint célállomáshoz kerékpárosokat kellene beengedni és nem a sétáló szakaszra, hanem gyakorlatilag erre a kis szervízútra.

Fentiek szerint a III. pontban szereplő egyes célok megközelítésénél célállomásként szerepeltessék a polgármesteri hivatalhoz megjelölést. (Kiváltképp a Polgármesteri Hivatal épülete.)

Mach Péter: A kerékpárhálózati tervek készítésére vonatkozó egyeztetéseken több alkalommal vett részt. Ezek folyamán valóban sarkalatos kérdés volt a „Kosuti” sétálóutcája kapcsán, hogy beengedjék-e a kerékpárforgalmat. Az „ittlakunk.hu” weboldal közzétette a lakosság véleményét és egészében véve majdnem 300 fő válaszolt a kérdőívre. Ennek a nem teljesen reprezentatív, de érdekes közvéleménykutatásnak eredeménye azt mutatja, hogy 57 % kategórikusan ellenzi az átmenő forgalom engedélyezését. A Budapesten nem kerékpározók elérik a 77 %-ot, akik napi szinten is használják a kerékpárt, úgy az ellenzés lecsökken 20 % alá. Fontosnak tartja elmondani, hogy külön vizsgálta a gyermekcentrikus válaszadó szülőket és nagymamákat, akik egy másik kérdésre azt tartották a legfontosabbnak, hogy a játszótér megépítésével nyitott és gyermekbarát lett a sétálóutca. A legnagyobb problémának a játszótér állapotát tartották. Ezek körében 66 % kategórikusan ellenzi azt, hogy keresztülengedjék a kerékpárosokat ezen a szakaszon is. A napi rendszerességgel közlekedők 70 %-a szerint a jelenleginél nagyobb kerékpárforgalom semmi esetre se legyen. A kérdőív támogatja Gémesi Emese képviselő javaslatát, mely szerint fontos a közintézmények megközelíthetősége. Jómaga részéről nem támogatja a keresztforgalom átengedését.

Határozati javaslata a következő: „nem támogatja a Kerékpárforgalmi Hálózati Tervben szereplő, Kossuth Lajos utca mai sétáló utcai szakaszán a kerékpáros-forgalom áthaladásának megvalósulását az abban szereplő módon. Kezdeményezi, hogy a Kerékpárforgalmi Hálózati Tervben hangsúlyosan szerepeljen a sétáló utcán átmenő kerékpáros-forgalom kiváltását biztosító nyomvonalak fejlesztése, és az ottani közintézmények kerékpáros megközelíthetősége. Felkéri a hivatalt, hogy az októberi Képviselő-testületi ülésre a BKK-val közösen készítsenek szakmai javaslatot a Kossuth Lajos utca „sétáló” szakaszán, vagy az annak mentén elhelyezkedő közintézmények és egyéb, a lakosság számára kiemelten fontos épületek (Polgármesteri Hivatal, ügyeletes gyógyszertár) kerékpáros megközelítésének megteremtéséről. Kezdeményezi kerékpárosok számára megnyitott autóbusz-forgalmi sáv kialakítását a Topánka utca Baross utca és Ady Endre utca közötti szakaszon mindkét irányba. Felkéri a Polgármestert a szükséges intézkedések megtételére.

Nemes László: Szívesen meghallgatná a BKK képviseletében Bereczki Ákos szakmai véleményét arról, hogy a Topánka utca két sávjából egyik átalakítása busz-, és kerékpársávvá milyen feltételek mellett lehetséges?

Komoróczy László: Elmondja, hogy élete egy szakaszán (10-15 évig) kerékpárral közlekedett a kerületben. Ma is azt gondolja, hogy Pesterzsébet, mint külváros alkalmas arra, hogy az emberek kerékpárral járjanak, hiszen Pesterzsébet belső közlekedése elég rossz. Vannak igen jelentős és viszonylag távoli területek, ahonnan egyenesen és gyorsan csak kerékpárral lehet bejönni a központba. Feljesszék a kerékpározást a kerületben! Állítsanak fel új kerékpártárolókat! Ezzel szemben nem gondolja, hogy a sétálóutcában kerékpárosoknak kellene száguldoznia. Gyermekek és gyalogosok kerülhetnek így balesetveszélyess helyzetbe. Szerepeltessék a határozatban azt a kitételt, hogy a sétálóutcában nem lehet kerékpározni!

Szabados Ákos: Szavazásra teszi fel annak elfogadását, hogy a „Javaslat Budapest XX. kerület, Kossuth Lajos utca sétálóutcai szakászának kerékpáros közlekedésbe történő bekpacsolására vonatkozó döntés meghozatalára” című előterjesztés keretében megjelent Bereczki Ákosnak hozzászólási jogot biztosítsanak.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**170/2017. (VII. 06.) Ök. sz. határozat**

a Képviselő-testület

a „Javaslat Budapest XX. kerület, Kossuth Lajos utca sétálóutcai szakászának kerékpáros közlekedésbe történő bekpacsolására vonatkozó döntés meghozatalára” című előterjesztés keretében a BKK képivseletében megjelent Bereczki Ákosnak hozzászólási jogot biztosít.

Bereczki Ákos: Tájékoztatja a jelenlévőket, hogy a BKK Mobilitás Stratégiai Osztály munkatársaként dolgoznak a VEKOP projekten, amelyre a Fővárosi Önkormányzat, a XX. kerületi Önkormányzat és a BKK konzorciuma nyert 350 M Ft támogatási összeget. A pályázat címe: „A Fenntartható közlekedés fejlesztése Budapesten.” Elsősorban a közösségi közlekedést, így a gyaloglást és elsősorban a kerékpározást szükséges fejleszteni ebből az összegből. Ennek a keretében készült ez a Kerékpárforgalmi Hálózati Terv, amit már a Nemzeti Fejlesztési Minisztérium elfogadott. Ennek keretében merült fel az a kérdés, hogy hogyan lehetne a kerület közútjait kerékpározás-baráttá tenni? Leszögezi, hogy a BKK abszolút partnerként tekint a kerületi önkormányzatra. Semmi olyat nem szeretnének bevezetni, amihez a kerület nem járul hozzá. Nem szeretnének száguldozó átmenő kerékpározást a Kossuth Lajos utcában. Ilyen javaslat nem volt. Varázslatos környezetben van a Polgármesteri Hivatal, így azt nem szeretnék elrontani. A helyszínen nagyon sok forgalomvonzó létesítmény van és nagyon sokan megfelelő módon és sebességgel kerékpárral is meg tudnák azokat közelíteni, amennyiben lehetősége van arra. Ebben a projektben a szemléletformálásra is kötelező egy kerületi projektet indítani. Számtalan külföldi példa is van erre. A Topánka utcai közös kerékpár és buszsávra vonatkozóan a KHT tervezője néhány héttel ezelőtt forgalmat számlált és ez alapján egyértelmű, hogy ezen a szakaszon már a jelenlegi forgalom mellett is gond nélkül bevezethető a busz, és a kerékpársáv. Véleménye szerint ennek nincs akadálya. Fontosnak tartja, hogy ha ma elfogadják ezzel a tartalommal a KHT-t, az nem azt jelenti, hogy holnaptól mindenki kerékpározni fog a sétálóutcában, hanem azt jelenti, hogy engedélyes terv készítésekor a tervező meg tudja vizsgálni azt, hogy ez megoldható, vagy nem. Úgy gondolja, hogy a jelenlegi módosító javaslat sem ellentmondásos. Hozzászólását azzal zárja, hogy a milánói dóm körül is lehet kerékpárral közlekedni.

Juhász Lajosné: Frakciószünet elrendelését kéri.

Szabados Ákos: Helyben öt perc frakciószünetet rendel el.

 ***F r a k c i ó s z ü n e t***

Szabados Ákos: A szünetben tapasztalható viták kapcsán a következő módosító javaslatot teszi, kiindulva Völgyesi Krisztián képviselő úr javaslatából. Úgy tűnik, hogy teljes az egyetértés abban, hogy a képviselő-testület kezdeményezi kerékpárosok számára megnyitott autóbusz-forgalmi sáv kialakítását a Topánka utca Baross utca és Ady Endre utca közötti szakaszán mindkét irányba.

A következő javaslat szerint elviekben támogatja megjelölést úgy módosítanák, hogy a képviselő-testület nem látja akadályát annak, hogy a VEKOP 5.3.1-15-2016-00004 kódszámú, „Közlekedésbiztonsági fejlesztések Budapest XX. kerületében” tárgyú pályázat kapcsán készített a Kerékpárforgalmi Hálózati Tervben szereplő, Kossuth Lajos utca jelenlegi sétáló utcai szakaszának megnyitásával kapcsolatos tervszinten történő elfogadását.

Magát a tervezési folyamatot nem akarja a képviselő-testület hátráltatni, vagy akadályoztatni. Még azt is tudja támogatni, hogy tervszinten alternatív javaslatok is készüljenek a Kossuth Lajos utca esetleges igénybevétere de ez ne jelentsen kötelezettséget annak bevezetésére.

Szavazásra teszi fel annak elfogadását, hogy a képviselő-testület kezdeményezi kerékpárosok számára megnyitott autóbusz-forgalmi sáv kialakítását a Topánka utca Baross utca és Ady Endre utca közötti szakaszán mindkét irányba.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

Szavazásra teszi fel annak elfogadását, hogy ne vizsgálják meg tervszinten - amely nem jár kötelezettségekkel - a kerékpáros-forgalom áthaladásának megvalósulását a sétálóutcában.

Megállapítja, hogy a jelenlévő 12 képviselő 10 igen 0 nem 2 tartózkodással elfogadja azt.

Szavazásra teszi fel Mach Péter képviselő módosító határozati javaslatának elfogadását.

Megállapítja, hogy a jelenlévő 12 képviselő 11 igen 0 nem 1 tartózkodással elfogadja azt.

**171/2017. (VII. 06.) Ök. sz. határozat**

a Képviselő-testület

I.            nem támogatja a VEKOP 5.3.1-15-2016-00004 kódszámú, „Közlekedésbiztonsági fejlesztések Budapest XX. kerületében” tárgyú pályázat kapcsán készített Kerékpárforgalmi Hálózati Tervben szereplő, Kossuth Lajos utca jelenlegi sétáló utcai szakaszán a kerékpáros forgalom áthaladásának megvalósulását az abban szereplő módon.

Kezdeményezi, hogy a Kerékpárforgalmi Hálózati Tervben hangsúlyosan szerepeljen a sétáló utcán átmenő kerékpáros forgalom kiváltását biztosító nyomvonalak fejlesztése, és az ottani közintézmények és boltok, gyógyszertárak kerékpáros megközelíthetősége.

1. Felkéri a hivatalt, hogy az októberi Képviselő-testületi ülésre a BKK-val kö- zösen készítsenek szakmai javaslatot a Kossuth Lajos utca „sétáló” szakaszán, vagy amentén elhelyezkedő közintézmények és egyéb, a lakosság számára kiemelten fontos épületek (Polgármesteri Hivatal, ügyeletes gyógyszertár) kerékpáros megközelítésének megteremtésére

III. Kezdeményezi kerékpárosok számára megnyitott autóbusz-forgalmi sáv kialakítását a Topánka utca Baross utca és Ady Endre utca közötti szakaszán mindkét irányba.

IV. Felkéri a Polgármestert a szükséges intézkedések megtételére.

Felelős: Szabados Ákos polgármester

Határidő: adott

***12./ napirendi pont:*** Javaslat településképi arculati kézikönyv tervezetével kapcsolatos véleményekre adott tervezői válaszok elfogadására, a településképi arculati kézikönyv elfogadására

Előadó: Szabados Ákos polgármester

Szabados Ákos: Megnyitja a napirendi pontot, kéri a Környezetvédelmi és Városfejlesztési Bizottság véleményét.

Mach Péter: A Környezetvédelmi és Városfejlesztési Bizottság az előterjesztésben szerepelő, mindkét határozat elfogadását javasolja.

Szabados Ákos: Megadja a szót Trummer Tamás főépítésznek.

Trummer Tamás: Kéri, hogy az előterjesztésben szereplő határozati javaslatokról külön-külön döntsön a képviselő-testület.

Szabados Ákos: Megállapítja, hogy a napirendi ponttal kapcsolatosan több kérdés, hozzászólás nem hangzik el, a vitát lezárja.

Szavazásra teszi fel az előterjesztésben szerepelő I. határozati javaslat elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**172/2017. (VII. 06.) Ök. sz. határozat**

a Képviselő-testület

1. elfogadja az 1. számú mellékletben szereplő, véleményezési eljárás, és a partnerségi egyeztetés során beérkezett véleményekre adott tervezői válaszokat,
2. felkéri a Polgármestert a szükséges intézkedések megtételére.

Felelős: Szabados Ákos polgármester

Határidő: 2017. szeptember 30.

*/A véleményezési eljárás, és a partnerségi egyeztetés során beérkezett véleményekre adott tervezői válaszok a jegyzőkönyv mellékletét képezik!/*

Szabados Ákos: Szavazásra teszi fel az előterjesztésben szereplő II. határozati javaslat elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**173/2017. (VII. 06.) Ök. sz. határozat**

a Képviselő-testület

1. a beérkezett, elfogadott vélemények módosításával együtt elfogadja a 2. sz. mellékletben szereplő Településképi Arculati Kézikönyvet,
2. felkéri a Polgármestert a szükséges intézkedések megtételére.

Felelős: Szabados Ákos polgármester

Határidő: 2017. szeptember 30.

*/A Településképi Arculati Kézikönyv a jegyzőkönyv mellékletét képezik!/*

***13./ napirendi pont:*** Javaslat önkormányzati lakások kijelölésére szociális bérlakás-pályázat útján történő hasznosításra

Előadó: Szabados Ákos polgármester

Szabados Ákos: Megnyitja a napirendi pontot, kéri bizottságok véleményét.

Csaszny Márton: A Gazdasági Bizottság támogatta a három lakás pályázat útján történő hasznosításra való kijelölését.

Nagy Lászlóné: A Szociális Bizottság az előterjesztésben szereplő határozat elfogadását javasolja.

Nemes László: Úgy gondolja, hogy három lakás miatt nem érdemes pályázatot kiírni. A pályázat kiírása úgy zajlik, hogy a kerületi lakosok közül körülbelül 160-200 család eljön a hivatalba, megvásárolja a pályázathoz szükséges nyomtatványokat, kitöltik, igénybe veszik a képviselők, illetve a családsegítő szolgálat segítséget, benyújtják a pályázatot határidőre. Ezt követően rengeteg munka van a nyomtatványok formai ellenőrzésével. Esetlegesen felszólítják a pályázókat hiánypótlásra, az érvényes pályázatokat rangsorolják, illetve a bizottságnak döntenie kell a pályázatok ügyében. Ekkora munkát akkor érdemes belefektetni, ha ezzel arányban áll a haszon, ha a lakosság úgy érzi, hogy igazságosan osztották el a lakásokat. Eddig ezt nagyjából tartani lehetett, mert az első pályázatok 11 lakással indultak, aztán 8, most pedig 3 lakást tudnak a pályázat napjáig biztosítani. Azt fogják tapasztalni, hogy a pályázó 160 családból 157 elégedetlen lesz, hiszen Ők nem nyernek. Természetesen tudja, hogy a rendelet alapján ezt a pályázatot ki kell írni. Tegyék meg, de a jövőben törekedjenek arra, hogy a kiosztható lakások száma minél nagyobb legyen.

Nagy Lászlóné: Nem csupán három lakásról beszélnek, hanem „plusz háromról”. Egy lakást kivesznek és plusz hármat tesznek bele a pályázatba.

Szabados Ákos: Eredetileg 10 lakás volt a pályázható lakások között, de összesítve 9 lakásra lehet pályázatot benyújtani.

Megállapítja, hogy a napirendi ponttal kapcsolatosan több kérdés, hozzászólás nem hangzik el, a vitát lezárja.

Szavazásra teszi fel az előterjesztésben szerepelő határozati javaslat elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**174/2017. (VII. 06.) Ök. sz. határozat**

a Képviselő-testület

I. szociális bérlakáspályázat útján kívánja hasznosítani a

 - Bp. XX. Baba u. 57. II/3. (80 m2, komfortos, 2 és fél szoba)

 - Bp. XX. Pázsitos stny 6. X/63. (69 m2, összkomfortos, 3 szoba)

 - Bp. XX. Thököly u. 7. fsz. 2. (30 m2 komfortos, 1 szoba) szám alatti
 ingatlanokat.

II. felkéri a Szociális Bizottságot, hogy 2017. szeptemberi ülésén döntsön a szociális bérlakás pályázat kiírásáról.

III. felkéri a polgármestert, hogy az ingatlanok hasznosíthatósága érdekében a szükséges intézkedéseket tegye meg.

Felelős: Szabados Ákos polgármester

Határidő: adott

***14./ napirendi pont:*** Javaslat a 2017-2017-as nevelési évben indítható óvodai csoportok számának meghatározására

Előadó: Schmidtné Buda Andrea közművelődési, egészségügyi és szociális osztályvezető

Szabados Ákos: Megnyitja a napirendi pontot, kéri bizottságok véleményét.

Fekete Katalin: Az Oktatási, Kulturális, Ifjúsági és Informatikai Bizottság az előterjesztésben szereplő II. határozat elfogadását javasolja a képviselő-testületnek.

Marton Sándorné: A Pénzügyi Bizottság az előterjesztésben szereplő II. határozat elfogadását javasolja a képviselő-testületnek.

Szabados Ákos: Megállapítja, hogy a napirendi ponttal kapcsolatosan kérdés, hozzászólás nem hangzik el, a vitát lezárja.

Szavazásra teszi fel az előterjesztésben szerepelő II. határozati javaslat elfogadását.

Megállapítja, hogy a jelenlévő 16 képviselő 15 igen 0 nem 1 tartózkodással elfogadja azt.

**175/2017. (VII. 06.) Ök. sz. határozat**

a Képviselő-testület

1. az óvodai csoportok számát a 2017-2018. nevelési évben az alábbiak szerint határozza meg:

|  |  |
| --- | --- |
| Pesterzsébeti Baross Német Nemzetiségi Óvoda | 9 csoport |
| Pesterzsébeti Gézengúz Óvoda | 15 csoport |
| Pesterzsébeti Gyermekmosoly Óvoda | 16 csoport |
| Pesterzsébeti Kerekerdő Óvoda | 13 csoport |
| Pesterzsébeti Lurkóház Óvoda | 14 csoport |
| Pesterzsébeti Nyitnikék Óvoda | 20 csoport |
| **ÖSSZESEN** | **87 csoport** |

1. a Pesterzsébeti Nyitnikék Óvoda engedélyezett létszámkeretét 2 fő óvodapedagógus, 1 fő dajka és 1 fő pedagógiai asszisztens státusszal csökkenti az alábbiak figyelembevételével.

|  |  |  |  |  |  |  |  |
| --- | --- | --- | --- | --- | --- | --- | --- |
|  | **fő** | **illetmény 1 hó (Ft)** | **illetmény 2 vagy 3 hó (Ft)** | **22% munkáltatót terhelő járulékok (Ft)** | **összes illetmény járulékokkal****(Ft)** | **végkielégítés****(Ft)** | **megszűnés időpontja** |
| óvoda-pedagógus (3 hó) üres álláshely | 2 | 681.900 | 2.045.700 | 450.054 | 2.495.754 |  | szept.1. |
| pedagógiai asszisztens (3 hó) | 1 | 177.100 | 531.300 | 116.886 | 648.186 | 216.062 | szept.1. |
| dajka (2 hó) | 1 | 177.100 | 354.200 | 77.924 | 432.124 |  | okt.1. |
| **összesen** |  | **1.036.100** | **2.931.200** | **644.864** | **3.576.064** | **216.062** |  |

1. felkéri a polgármestert és a Pesterzsébeti Nyitnikék Óvoda vezetőjét a szükséges intézkedések megtételére.

Felelős: Szabados Ákos polgármester

Határidő: adott

***15./ napirendi pont:*** Javaslat kerületi Mentálhigiénés és Drogstratégia elfogadására

Előadó: Szabados Ákos polgármester

Szabados Ákos: Megnyitja a napirendi pontot, kéri bizottságok véleményét.

Nagy Lászlóné: A Szociális Bizottság az előterjesztésben szereplő határozat elfogadását javasolja.

Fekete Katalin: Az Oktatási, Kulturális, Ifjúsági és Informatikai Bizottság az előterjesztésben szereplő határozat elfogadását javasolja.

Somodi Klára: Az Egészségügyi és Sportbizottság az előterjesztésben szereplő határozat elfogadását javasolja.

Völgyesi Krisztián: Az anyagból számára nem derült ki, hogy hány drogproblémával foglalkozó civil szervezet vesz részt a KEF-ben jelenleg?

Schmidtné Buda Andrea: Kifejezetten drogproblémával foglalkozó civil szervezet… tulajdonképpen egy ember van, aki „civil szervezetként” működik a kerületben. Természetesen benne van ebben a programban. Ő segíti az önkormányzat munkáját. Tudomása szerint Pesterzsébeten túl sok drogprobléma nincs, de azért próbálják maguk mellé állítani akár az egészségügyet, akár az oktatást, illetve azokat az embereket, akik érzékenyek erre a témára.

Völgyesi Krisztián: A tegnapi Egészségügyi és Sportbizottsági ülésen elmondta, hogy az anyagot elküldte a TASZ drogpolitikai szakértőjének véleményezésre. Elég lesújtó véleményt kapott, amelynek a lényege, hogy a stratégiában túl erős a rendvédelmi vonal. Töredelmesen bevallja, hogy a tegnapi ülésen kapott szép szavak elbűvölték, s megelőlegezett egy igen szavazatot, amit este, miután átolvasta az anyagot, megbánt. Sajnos nem kapott garanciát arra, hogy a felvetett hibákat kijavítják. Olyan kérdésekre sem kapott választ, hogy miért hiányzik az egész anyagból a monitorozás és az indikátorok, miért keveredik folyamatosan a drogprevenció és a bűnmegelőzés fogalma, miért nem tesznek különbséget a rendszeres droghasználat és a kísérletezés között, miért vannak a „kínálatcsökkentés” fejezetnél „keresletcsökkentő” javaslatok, létezik-e Pesterzsébeten ártalomcsökkentő program, mit jelent a lakosság érzékennyé tétele, és miért akarják vegzálni a hajléktalonokat ebben az anyagban? A fentiek miatt nem támogatja a javaslatot.

Kovács Eszter: Nem tervezte, hogy ebben a témában hozzászól. Többek között azért, mert azokon a bizottsági üléseken, amelyeken tárgyalták az anyagot nemcsak Schmidtné Buda Andrea osztályvezető asszony, hanem a KEF elnöke is tételesen és kimerítően válaszolt Völgyesi Krisztián képviselő most felvetett kérdéseire. Annak, hogy most az ülésen nem vesz részt a KEF elnöke, az az oka, hogy a XIII. kerületben egy rendezvény vesz részt, Makádi Katalin kapitányságvezető asszonnyal. Tudomása van arról, hogy Völgyesi Krisztián képviselő, illetve a bizottság elnöke szóban is értekeztek, illetve az elnök asszony írásban tájékoztatta a képviselő urat, hogy a felvetett kérdésekre írásban tételesen válaszolni fog. Azt, hogy ezt a kérdéssort a bizottsági ülést követően itt is végighallgathatták, kicsit furcsának tartja. Az elmúlt egy év alatt – s ez szintén elhangzott a bizottság ülésén – igen komoly előkészítő munka folyt, amikor a KEF létrehozásáról döntött a testület. Egy kormányhatározat végrehajtásában vállalt szerepet az önkormányzat, s gyakorlatilag a napokban jutottak el oda, hogy föltérképezték azokat a feladatokat, amelyek fontosak és szükségesek, illetve elkezdték azt a partneri kört kiépíteni, akivel azt meg lehet oldani. Azt, hogy milyen mélységben sikerült ezt a munkát ellátni - mindazok, akik társként ehhez becsatlakoztak, illetve akik eddig részt vettek benne - úgy gondolja, hogy megelégedésre szolgál. Az is elhangzott a bizottság ülésén, hogy minden jobbító szándékú javaslatot nyitott fülekkel, tárt karokkal várnak a KEF, illetve a munkacsoportok vezetői, tagjai. Semmilyen módon nem zárkóztak el ez elől, sőt bármelyik képviselőnek, bizottsági tagnak lehetősége van a javaslatait elmondani, hiszen meghívót kapnak a rendezvényekre, a programokra. Ahhoz, hogy eredményes munkát tudjon a KEF végezni, hogy a kerület, a gyerekek érdekében ezt a munkát folytatni tudja kéri, és javasolja, hogy - mindenféle vélemények ellenére -, fogadják el a stratégiát. Szeptembertől várhatóan ismét megnyílik a lehetőség a KEF-ek számára, hogy programokra, rendezvényekre, képzésekre és egyéb tevékenységekhez pénzt pályázzon. Pályázni csak akkor tudnak, ha ezt a stratégiát ma elfogadják. A KEF-nek a jövő év elején - a testület által elfogadott programozás szerint - beszámolási kötelezettsége van a képviselő-testület felé. Addig is minden pluszt ehhez a dologhoz hozzá lehet tenni. Azt gondolja, hogy akár a stratégián, akár az eltervezett programokon, feladatokon lehet módosítani. Hangsúlyozza, hogy minden javaslatot szívesen várnak. Kéri, hogy ezt a munkát egy pozitív döntéssel erősítse meg a testület.

Völgyesi Krisztián: A KEF létrehozásakor jelezte, hogy több civil szervezet bevonására van szükség. Úgy gondolja, hogy egy év elég lett volna arra, hogy felfedezzék, hogy Pesterzsébeten nincs evvel a témával foglalkozó civil szervezet. Személy szerint tovább kutatott volna fővárosi, illetve országos szinten, mert sajnos a szakmai szervezetek javaslatai hiányoznak a tervből. Tudja, hogy a kérdéssort nehéz újra és újra meghallgatni, ez a tegnapi Szociális Bizottság ülésén kiderült, amikor a külsős bizottsági tagba belefojtották a szót.

Mach Péter: Megpróbál konstruktívan hozzáállni a dologhoz. Nem tagja ennek a bizottságnak, számára új információk hangzottak el. Kéri, hogy ennek a TASZ által elkészült „probléma-listát”, kérdéssort, véleményt, illetve az arra adott válaszokat a képviselők is megkapják ne csak Völgyesi Krisztián képviselő. Javasolja, hogy az adott bizottság ezt témát a soron következő ülésén esetleg vegye napirendre.

Szabados Ákos: Megállapítja, hogy a napirendi ponttal kapcsolatosan több kérdés, hozzászólás nem hangzik el, a vitát lezárja.

Szavazásra teszi fel az előterjesztésben szerepelő határozati javaslat elfogadását.

Megállapítja, hogy a jelenlévő 17 képviselő 15 igen 1 nem 1 tartózkodással elfogadja azt.

**176/2017. (VII. 06.) Ök. sz. határozat**

a Képviselő-testület

1. elfogadja Budapest Főváros XX. kerület Pesterzsébet Önkormányzatának 2017-2021. évi Mentálhigiénés és Drogstratégiáját;
2. nyilatkozik arról, hogy a programok megvalósításához 2018. évben - a rendeltetésszerű működés veszélyeztetése nélkül - maximum 2 M Ft-ot biztosít.
3. felkéri a polgármestert a szükséges intézkedések megtételére.

Felelős: Szabados Ákos polgármester

Határidő: 2017. július 31.

*/Budapest Főváros XX. került Pesterzsébet Önkormányzatának Mentálhigiénés és Drogstratégiája a jegyzőkönyv mellékletét képezi!/*

***16./ napirendi pont:*** Javaslat Pesterzsébet Önkormányzata GAMESZ által megkötendő munkamegosztás és felelősségvállalás rendjét rögzítő megállapodás jóváhagyására

Előadó: Horváthné Sebők Teréz a GAMESZ igazgatója

Szabados Ákos: Megnyitja a napirendi pontot, kéri bizottságok véleményét.

Marton Sándorné: A Pénzügyi Bizottság az előterjesztésben szereplő határozat elfogadását támogatja, s egyben megköszöni a GAMESZ által végzett munkát.

Fekete Katalin: Az Oktatási, Kulturális, Ifjúsági és Informatikai Bizottság az előterjesztésben szereplő határozat elfogadását javasolja.

Nagy Lászlóné: A Szociális Bizottság az előterjesztésben szereplő határozat elfogadását javasolja.

Somodi Klára: Az Egészségügyi és Sportbizottság az előterjesztésben szereplő határozat elfogadását javasolja.

Szabados Ákos: Megállapítja, hogy a napirendi ponttal kapcsolatosan több kérdés, hozzászólás nem hangzik el, a vitát lezárja.

Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**177/2017. (VII. 06.) Ök. sz. határozat**

a Képviselő-testület

1. jóváhagyja a Pesterzsébet Önkormányzata GAMESZ által a Budapest Főváros XX. került Pesterzsébet Önkormányzata fenntartásában lévő, gazdasági szervezettel nem rendelkező intézményeivel kötendő 1. sz. melléklet szerinti munkamegosztási megállapodást, azzal, hogy az intézményekkel megkötött korábbi megállapodások hatályukat vesztik,
2. utasítja a Pesterzsébet Önkormányzata GAMESZ igazgatóját, hogy a megállapodás megkötése érdekében a szükséges intézkedést tegy meg.

Felelős: Szabados Ákos polgármester

Határidő: 2017. augusztus 1.

*/A GAMESZ és gazdálkodási körébe tartozó önállóan működő intézmények közötti munkamegosztás és felelősségvállalás rendjéről szóló Munkamegosztási Megállapodás a jegyzőkönyv mellékletét képezi!/*

***17./ napirendi pont:*** Beszámoló a Bp. XX. Helsinki út 26. szám alatti Társasház magántulajdonban lévő albetéteinek tulajdonosaival folytatott egyeztetésről

Előadó: Szabados Ákos polgármester

Szabados Ákos: Megnyitja a napirendi pontot, kéri bizottságok véleményét.

Csaszny Márton: A Gazdasági Bizottság az előterjesztésben szereplő határozat II. változatának elfogadását javasolja.

Mach Péter: A Környezetvédelmi és Városfejlesztési Bizottság is az előterjesztésben szereplő határozat II. változatának elfogadását javasolja. Tájékoztatásul elmondja, hogy a Gazdasági Bizottság, valamint a Környezetvédelmi és Városfejlesztési Bizottság is úgy döntött, hogy a szeptemberi ülésükre a Helsinki út 26-tal kapcsolatos tervekkel, illetve a „kiskosutival” kapcsolatos fejlesztésekről Fekete Katalin képviselő javaslatára Gémesi Emese képviselő előterjesztést készít. Ezekről a témákról két említett bizottság külön fog tárgyalni.

Gémesi Emese: Mach Péter által elmondottakkal kapcsolatosan egy kiegészítéssel él. A Helsinki út 26-tal kapcsolatos előterjesztés kapcsán a bizottsági ülésen a legvehemensebben képviselte azt az álláspontot, hogy valamilyen stratégiát fel kell állítani a szolgáltatóház jövőjével kapcsolatosan. Jelzi, hogy, aki nem tagja a Gazdasági, valamint a Környezetvédelmi és Városfejlesztési Bizottságnak, annak is lehetősége van ugyanúgy arra, hogy bármilyen javaslatot, észrevételt tegyen ezzel a témakörrel kapcsolatosan. Amennyiben valaki úgy gondolja, hogy élne a lehetőséggel, akkor keresse meg Őt. Fekete Katalin már jelezte, hogy ebben a témában a segítségére lesz.

Szabados Ákos: Megkérdezi Gémese Emese képviselőt, hogy egyéni képviselői indítvánnyal fog-e élni?

Gémesi Emese: Külön napirendi pont lesz majd mindkét bizottság ülésén a téma, amelynek előterjesztője lesz, s az ezzel kapcsolatos anyag elkészítését sem a hivatalra kívánja rátestálni.

Szabados Ákos: Ez nem a hivatal által előterjesztett anyag lesz, hanem egyéni képviselői indítvány, amelyben Gémesi Emese képviselő önálló képviselői indítvánnyal él.

Komoróczy László: A határozati javaslat II. változatának elfogadásával az értékbecslést befejezik? Meg is veszik ezt az ingatlant anélkül, hogy tudnák később mit csinálnak vele?

Csaszny Márton: A határozat II. változata sokkal nyíltabb, mint az I. változatban foglaltak. A hasznosítás arról szólna, hogy széles körben végiggondolják, hogy tudnak-e befektető partnert keresni, s mondjuk úgy alakítják át a társasházi tulajdont, hogy az önkormányzat tulajdonrészét bevíve másokat is bevonnak egy viszonylag nagy projektbe. A Helsinki út 26. viszonylag kedvező helyen fekvő ingatlan. Ami szerencsétlen, hogy három albetét értékesítése folytán más tulajdonostársak is benne vannak. Ez valamikor az önkormányzat teljes tulajdona volt. A környezetében elinduló folyamatok szinte biztos, hogy fel fogják értékelni az ingatlant. Komoly esélye van annak, hogy magántőke bevonásával is lehessen fejlesztést elindítani. Ez nem zárja ki egyébként azt sem, hogyha ezt nem tartják megvalósíthatónak, akkor a hagyományos XX. kerületi gazdálkodásra jellemző végeredményt eszközölnek, értékesítik ezt az ingatlant. Elképzelése szerint meg kellene hirdetni egy olyan, nyílt pályázatban, ami gyakorlatilag ötletpályázatot jelentene, tőkével, ki, milyen javaslatot tud tenni ennek az ingatlannak a fejlesztésére, a helyzet rendezésére? A mai állapotok, a felújítás nagyon sok pénzt igényel, még akkor is, ha úgy döntenek, hogy felvásárolják a három tulajdont, lebontják az épületet és úgy alakítják ki a továbbiakat. A bontási költség gyakorlatilag összemérhető az üres telek értékesítési árával. Amennyiben abba az irányba mennek, akkor nem sokat nyernének ezen az üzleten, míg átalakítva, vagy lebontás után egy másik épületet felépítve egy értékes önkormányzati tulajdont tudnának kialakítani.

Szabados Ákos: Kéri, hogy Csaszny Márton képviselő javaslatait mondja el Gémesi Emese képviselőnek, aki önálló képviselői indítványként fogja beterjeszteni az elkészült anyagot.

Megállapítja, hogy a napirendi ponttal kapcsolatosan több kérdés, hozzászólás nem hangzik el, a vitát lezárja.

Szavazásra teszi fel az előterjesztésben szerepelő határozati javaslat II. változatának elfogadását.

Megállapítja, hogy a jelenlévő 14 képviselő 13 igen 0 nem 1 tartózkodással elfogadja azt.

**178/2017. (VII. 06.) Ök. sz. határozat**

a Képviselő-testület

1. a Bp. XX Helsinki út 26. szám alatti Társasház magántulajdonban lévő albetéteinek tulajdonosaival folytatott egyeztetésről szóló beszámolót elfogadja.
2. a **019/2017. (I.19.) Ök. számú határozatát hatályába fenntartja** és felkéri a polgármestert, hogy a Budapest XX. Helsinki út 26. szám alatti ingatlan magántulajdonban lévő albetéteinek piaci-forgalmi értékbecslését felkért szakértővel vizsgáltassa felül, annak ismeretében az albetétek tulajdonosaival az albetétek megvásárlására vonatkozóan előzetesen állapodjon meg, és az albetétek megvásárlása érdekében az ingatlanok vételárának kiegyenlítéséhez szükséges előirányzatot a 2018. évi költségvetés előkészítése során tervezze be.
3. felkéri a Gazdasági Bizottságot, hogy a Bp. XX. Helsinki út 26. szám alatti ingatlanban megüresedett önkormányzati tulajdonban lévő helyiségeket azzal a kikötéssel adja bérbe, hogy a bérleti szerződés felmondására a bérbeadónak 60 napos határidő tűzésével lehetősége legyen.
4. felkéri a polgármestert, hogy a határozat végrehajtása érdekében a szükséges intézkedéseket tegye meg.

Felelős: Szabados Ákos polgármester

Határidő: adott

***18./ napirendi pont:*** Beszámoló a nem lakás céljára szolgáló pince-, vagy padláshelyiségek kedvezményes bérbeadásával kapcsolatos társasházi igények felméréséről

Előadó: Kernné dr. Kulcsár Dóra városgazdálkodási osztályvezető

Szabados Ákos: Megnyitja a napirendi pontot, kéri a Gazdasági Bizottság véleményét.

Csaszny Márton: Felmérték az igényeket, arra a megállapításra jutottak, hogy a nem lakás céljára szolgáló pince-, vagy padláshelyiségek kedvezményes bérbeadásával kapcsolatosan társasházi igények nincsenek. Ez a beszámoló lényege. A Gazdasági Bizottság az előterjesztésben szereplő határozat elfogadását javasolja.

Komoróczy László: Ez nagyon jó a társasházaknak. Az önkormányzat készfizető kezes. Tudomása szerint van olyan lehetőség, ha valaki társtulajdonos és meg akar szabadulni a társtulajdonától, el akarja adni a tulajdonát, akkor bírósághoz fordulhat azért, hogy kikényszerítse például azt, hogy egy pincerészt, vagy egy tetőrészt - amely nem kell az önkormányzatnak - akár ingyen átadhassa a társasháznak, s ezáltal megszabaduljon a fizetési kötelezettségétől. Ez így van? Ha helyben most nem tudnak választ adni erre, a kérdésre, akkor kéri, hogy szeptemberben térjen vissza a jogi osztály a témára. Az önkormányzat lassan harminc éve fizeti ezeket a díjakat a semmiért, ideje volna tőlük megszabadulni.

Kernné dr. Kulcsár Dóra: Amiről Komoróczy László képviselő beszélt az az osztatlan közös tulajdon esetében fordul elő. Az egy létező jogi lehetőség, de jelen esetben ez nem osztatlan közös tulajdon, hanem egy társasházi tulajdon, amely arról szól, hogy a pince, illetve bizonyos esetben a padláshelyiségek önálló albetétként kerültek kialakításra. Ezeknek az albetéteknek az önkormányzat az 1/1 arányú kizárólagos tulajdonosa. Ezért arra nincs lehetőség, hogy megszüntessék ezt az albetétet. Úgy lehetne megszüntetni, ha a társasház alapító okiratát módosítanák, de az önkormányzat nem mondhat le a vagyonáról ellenérték nélkül. Ezek azok a helyiségek, amelynek értékesítése – bár a Gazdasági Bizottság tesz kísérletet – általában sikertelenül zárul.

Szabados Ákos: Megállapítja, hogy a napirendi ponttal kapcsolatosan több kérdés, hozzászólás nem hangzik el, a vitát lezárja.

Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**179/2017. (VII. 06.) Ök. sz. határozat**

a Képviselő-testület

a nem lakás céljára szolgáló pince-, vagy padláshelyiségek kedvezményes bérbeadásával kapcsolatos társasházi igények felméréséről szóló beszámolót elfogadja.

Felelős: Szabados Ákos polgármester

Határidő: adott

***19./ napirendi pont:*** Beszámoló a kerület környezetvédelmi helyzetéről (2017. első félév)

Előadó: Kernné dr. Kulcsár Dóra városgazdálkodási osztályvezető

Szabados Ákos: Megnyitja a napirendi pontot, kéri a Környezetvédelmi és Városfejlesztési Bizottság véleményét.

Mach Péter: A Környezetvédelmi és Városfejlesztési Bizottság a beszámoló elfogadását javasolja.

Lakossági panasz érkezett ma hozzá, a Dél-pesti Szennyvíztisztító kifolyójával kapcsolatosan. Furcsa, fekete folyadék ömlött a csatornába. Nem mondja azt, hogy ez még sosem fordult elő, de ma ismét felvetődött ez a probléma. Megerősíti, hogy a tavaly nyáron rekordmennyiségű panasz, illetve büntetés érkezett a Dél-pesti Szennyvíztisztítónak, de már idén nyáron is rekordmennyiségű panaszról tud. Meglepő, hogy a panasz beadása közben az egyik lakó félhivatalosan olyan választ kapott, hogy a bűz, amely Gubacson érezhető, hogy két időpontban este 10 és éjfél között, illetve hajnali 2-3 óra felé a XVIII. kerületből jönnek a szippantós autók. Ez azért meghökkentő, mert múltkor Csaszny Márton képviselő elérte, hogy a XVIII. kerületben nyissanak egy telepet. Hogy áll most a dolog?

Csaszny Márton: A XVIII. kerületi leeresztőről nincs friss információja. Nem tűnik logikusnak, hogy miért vinnék pont ezekben az időpontokban a Dél-pesti Szennyvíztisztítóba a szennyvizet? A tulajdonosi változás miatt egyre kevésbe rugalmas a csatornázási, illetve a vízművek. Az ügyfelekkel kapcsolatos kapcsolattartás, illetve a problémák kezelésében sem előnyére változott a lakossági kiszolgálás. Javasolja, hogy vegyék fel velük újra a kapcsolatot, hátha az ismét eredményes lesz. A korábbi vállalásokat teljesítik, küldik azokat az anyagokat, amelyek tíz évvel ezelőtti egyezségnek a következményei.

Juhász Lajosné: Megköszöni a beszámoló elkészítését, időről időre egyre jobb a témában írt beszámoló. Tájékoztatja a képviselő-testületet a kiserdő védetté nyilvánítására tett lépésekről, mivel ez a beszámolóból kimaradt. Megköszöni Mach Péter képviselőnek, hogy az elejétől fogva végigkíséri ezeket a lépéseket, illetve egyre több képviselő vesz részt ebben a munkában. Köszönetet mond azoknak, akik kimentek a kiserdőbe a bejárásra. A munkában a főváros részéről bekapcsolódott Takács Noémi is. Egy úr 1000 aláírásnál is többet összegyűjtött, hogy védetté nyilvánítsák a kiserdőt. Bizonyára tudják, hogy nagyon kis terület önkormányzati terület. A TESCO két képviselője, a Dél-pesti Kórház képviselője, valamint az önkormányzat tárgyalásokat folytat. Szeretnének velük megegyezni, hogy a lápos területet, illetve a zöldsávot nyilvánítsák védetté. Helyi védettséget szeretnének, mert annak az elérése gyorsabban megy. Véleménye szerint jó úton haladnak.

Szabados Ákos: Megállapítja, hogy a napirendi ponttal kapcsolatosan több kérdés, hozzászólás nem hangzik el, a vitát lezárja.

Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**180/2017. (VII. 06.) Ök. sz. határozat**

a Képviselő-testület

elfogadja a kerület környezetvédelmi helyzetéről szóló 2017. első félévi beszámolót.

Felelős: Szabados Ákos polgármester

Határidő: azonnal

***20./ napirendi pont:*** Javaslat az M3-as metró déli szakaszának felújításához kapcsolódó közlekedési fejlesztések kapcsán egyeztetés kezdeményezéséről szóló döntés meghozatalára (Mach Péter önálló képviselői indítványa)

Előadó: Mach Péter képviselő

Szabados Ákos: Megnyitja a napirendi pontot, kéri a Környezetvédelmi és Városfejlesztési Bizottság véleményét.

Mach Péter: A Környezetvédelmi és Városfejlesztési Bizottság az előterjesztésben szereplő határozat elfogadását javasolta.

Két hónappal ezelőtt a Környezetvédelmi és Városfejlesztési Bizottság ülésén a javaslatnak szakmai alapját elkészítő csapat tartott egy vetítést, ahol megmutatták ennek a javaslatnak az előnyét. Azt kell tudni róla, hogy az M3-as metró pótlása az Üllői úton keresztül metrópótló autóbusszal történik majd. Nagy előnye lesz annak, aki Soroksár-Újtelepen lakik, mert Ők az egyetlenek, akik kapnak egy gyorsított buszjáratot, amely egyből a Boráros tér felé viszi el Őket. Eredetileg több hónappal ezelőtt tett egy javaslatot, amely most vált igazán aktuálissá. A délről érkezők Dunaharaszti-Soroksár irányából, illetve a pesterzsébetiek, amíg a felújítás tart, addig használhassák a vonat tassi vonalát. Személy szerint a hétvégén szándékosan vonattal ment haza. Meglepődve tapasztalta, hogy Kőbánya-Kispest állomáson alig szálltak fel néhányan, miközben Ferencvárosban hatalmas tömeg volt, mindenki a városból indul, s nem Kőbánya-Kispestről. Annak idején levetítette, hogy Pesterzsébetről a „városba” 17 perc alatt lehet bejutni a vonattal. Ennek nincs versenytársa, még a 23-as busz is csak a Boráros térig viszi el az utasokat ennyi idő alatt. Kéri a képviselőket, hogy támogassák ezt a lobbitevékenységet. Információi szerint a Dunaharaszti polgármestere elé is került - a dunaharaszti főépítész javaslatára - egy hasonló csomag.

Nemesné Németh Judit: Támogatja Mach Péter képviselő önálló képviselői indítványának elfogadását.

Szabados Ákos: Megállapítja, hogy a napirendi ponttal kapcsolatosan több kérdés, hozzászólás nem hangzik el, a vitát lezárja.

Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 16 képviselő 11 igen 0 nem 5 tartózkodással elfogadja azt.

**181/2017. (VII. 06.) Ök. sz. határozat**

a Képviselő-testület

felkéri a polgármestert, hogy kezdeményezzen egyeztetéseket a Budapesti Közlekedési Központtal, valamint a Nemzeti Fejlesztési Minisztériummal annak érdekében, hogy a Pesterzsébetet kiszolgáló vasúti- és villamosjáratok az M3-as metró pótlása alatt a metrópótló buszokat elkerülve egyenesen a belvárosba szállítsák az utasokat.

Felelős: Szabados Ákos polgármester

Határidő: 2017. július 31.

***21./ napirendi pont:*** Javaslat a Pesterzsébeti Nyitnikék Óvoda Békaporonty tagóvoda homokozó árnyékoló felajánlásának elfogadására

Előadó: Szabados Ákos polgármester

Szabados Ákos: Megnyitja a napirendi pontot, kéri a bizottságok véleményét.

Csaszny Márton: A Gazdasági Bizottság az előterjesztésben szereplő határozat elfogadását javasolja.

Fekete Katalin: Az Oktatási, Kulturális, Ifjúsági és Informatikai Bizottság az előterjesztésben szereplő határozat elfogadását javasolja.

Mach Péter: Jelzi, hogy tavaly még a csoport bezárására tettek javaslatot, de ezt nem fogadta el több képviselő, úgy döntöttek, hogy megmentik a Békaporonty tagóvoda működését. Ma már ez a második olyan előterjesztés, amely arról szól, hogy az óvónők, és a szülők együttműködésének köszönhetően fejlődik az óvoda. Nagyon megköszöni a szülők és az óvónők tevékenységét, azt, hogy ez az óvoda ilyen módon fejlődik.

Szabados Ákos: Megállapítja, hogy a napirendi ponttal kapcsolatosan több kérdés, hozzászólás nem hangzik el, a vitát lezárja.

Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**182/2017. (VII. 06.) Ök. sz. határozat**

a Képviselő-testület

1. az önkormányzat tulajdonában álló vagyonnal való rendelkezés szabályairól szóló 22/2012. (V. 22.) önkormányzati rendelet 33. § (1) alapján elfogadja a Zöld Ovi Alapítvány (1201 Budapest, Torontál u. 7.) 1 db homokozó-árnyékolóra vonatkozó, 195.000,- Ft (adómentes) értékben tett, a Pesterzsébeti Nyitnikék Óvoda Békaporonty tagóvoda (Budapest XX. Csepeli átjáró 10/a.) részére tett felajánlását és tudomásul veszi azok kihelyezését a 1203 Budapest, Csepeli átjáró 10/a. szám alatti (170013/4 hrsz) ingatlanra.
2. felkéri a Polgármestert a szükséges intézkedések megtételére.

Felelős: Szabados Ákos polgármester

 Határidő: adott

Szabados Ákos: Az ügy kapcsán, de nem emiatt az ügy miatt, osztályvezető asszonynak, illetve alpolgármester asszonynak is felhívja a figyelmét arra, hogy tudatosítsák az intézményvezetőkben, hogy az intézményvezetői hatáskör pontosan leszabályozott. Az intézményvezető saját hatáskörén belül a szükséges intézkedéseket meghozhatja, de ezekről az intézkedésekről is szükséges, sőt kötelező a felettes vezetést, jelen esetben az osztályvezetőt, vagy területért felelős alpolgármestert tájékoztatni. Nem a változás volumene a meghatározó ebben az esetben, hanem az az információ áramlás, amely elvárható a zökkenőmentes és zavartalan együttműködéshez. Ebben az esetben nagyságrendileg nem jelentős dologról van szó, de a dolog képviselő-testület asztalán landolt. Az előkészítő munkában fontos, hogy mindenki tisztában legyen azzal, hogy melyik intézményben mi történik, miért történik, és hogyan történik? Ilyen értelemben szoros elszámolásban kell legyenek az intézményvezetők. Kéri, hogy erre nyomatékosan hívják fel valamennyi intézményvezető figyelmét, s ez nemcsak az óvodai, hanem az egészségügyi és szociális területen dolgozókra is vonatkozik. Kéri, hogy ezt szívleljék meg.

***22./ napirendi pont:*** Bizottságok beszámolói, tagcserék, kérdések, bejelentések, interpellációk

 Előadó: Bizottsági elnökök, tanácsnokok, képviselők

Szabados Ákos: Megnyitja a napirendi pontot. Megadja a szót Mach Péter képviselő részére.

Mach Péter: Lakossági panasz érkezett a Bíró M. utcai könyvtár előtti padokkal kapcsolatosan. A padokon kitört egy-egy deszka, szeretnék, ha a hivatal segítene a kijavításában.

A Környezetvédelmi és Városfejlesztési Bizottság keddi ülésén pályázatot írt ki „Fogadd örökbe a játszóteret, fogadd örökbe a kutyafuttatót” címmel. Kéri a képviselőket, hogy amennyiben a választókörzetükben van játszótér, kutyafuttató, és ismerik az ott lévő közösségeket, akkor jelezzék feléjük ezt a lehetőséget.

Gémesi Emese: Tájékoztatja a képviselő-testületet, hogy a Választási és Etikai Ideiglenes Bizottság 2017. július 3-án megtartott ülésén a bizottságra ruházott feladatok véget értek. A KET szabályai miatt természetesen a soron következő ülésezési hetén (szeptemberben) kerül majd a bizottságok és a testület elé az Etikai Kódexre tett javaslat, illetve egy rendelet-tervezet, amelyet a bizottság készít el. A bizottság munkájának lezárásól a hivatalos bejelentés a 2017. szeptember 14-ei ülésen lesz, azonban informális jelleggel már most szerette volna bejelenteni ezt.

Somodi Klára: Tájékoztatja a képviselő-testületet, hogy a 2017. szeptember 14-ei ülésre önálló képviselői indítvánnyal fog élni. Az Oktatási, Kulturális, Ifjúsági és Informatikai Bizottság legutóbbi ülésén is jelezte ezt a szándékát. Az önálló képviselői indítvánnyal kapcsolatosan már folytatott egyeztetéseket az illetékes osztállyal. Az indítvány a „lépegetőt” érinti. Ennek előzménye, hogy 2016. március 7-én tett erre vonatkozóan egy javaslatot, majd a soron következő testületi ülésen az Oktatási, Kulturális, Ifjúsági és Informatikai Bizottság elnöke ismertette a javaslatot. Az ülésén a javaslatot befogadták, de előrelépés nem történt az ügyben, mert a pályázattal kapcsolatosan nem haladtak. Időközben kiderült, hogy a pályázat van annyira rugalmas, hogy már két intézmény megvalósíthatta a „lépegetőt”, ezért a maradék négy régió vezetőjére bízná azt a feladatot, hogy jelölje ki, mely óvodájában szeretné a következő négy (óvódánként egy-egy) lépegetőt megépíteni a régión belül. Minden szükséges információ megtalálható lesz majd az anyagban. Tájékoztatja a testületet arról is, hogy az előterjesztés a „mezítlábas ösvény” esetében árat is tartalmazni fog egy akácrönk ösvényre vonatkozóan. A Gulyás Team Bt-től kapott ajánlat alapján 125.000,- + Áfa összegről van szó, amely alapján tanúsítvánnyal ellátott „lépegető” épülhetne meg az óvodákban.

Szabados Ákos: Somodi Klára képviselő javaslata a 2017. szeptemberi ülésre kerül majd a képviselő-testület elé, s természetesen az ezzel kapcsolatos pályáztatást, ha a testület úgy dönt, akkor a hivatal fogja lebonyolítani. A hivatal egyeztet majd az intézményvezetőkkel ez ügyben.

Csaszny Márton: A Környezetvédelmi és Városfejlesztési Bizottságon, valamint a képviselő-testületi üléseken is többször hangsúlyozta, hogy az Alsóhatár út pillanatnyi rendezetlensége tarthatatlan. Az ott lévő nagyforgalmú kereszteződések helyzetét is meg kellene oldani, mert fokozott balesetveszély van mind a négy kereszteződésnél. A Török Flóris utcánál a fiát érte baleset a minap, az autója totálkáros lett. Az Alsóhatár út elég széles ahhoz, hogy aki idegenként közlekedik rajta, azt higgye, hogy főútvonalon van, s bizony sok helyen későn észlelhető az elsőbbségadás-tábla. Ne hagyják, hogy a főváros ne tegyen semmi ebben az ügyben. A Köves utca, a Knézich utca, a Török Fl. utcai, a Vörösmarty utcai és a Vágóhíd utcai kereszteződések beláthatatlanok.

A Vörösmarty térnél a piac oldalában az Ábrahám G. utcai szakaszon a Török Fl. utca felé haladva a bal oldalon lehetett parkolni. Most egy megállni tilos tábla került ki ide, s így a kertes házak oldalán parkolnak az áruszállítók, amely az ott lakóknak kellemetlenséget okoz. Felmerült, hogy vissza kellene tenni a parkolást a piac oldalára, ehhez el kellene távolítani a megállni tilos táblát. Nem tudja, hogy mi volt az indoka a parkolás átszervezésének? Véleménye szerint nyernének azzal, ha a parkolást visszaszerveznék.

Gémesi Emese: Korábban döntöttek a Jahn Ferenc Dél-pesti Kórház igazgatójával történő egyeztetésről, ezzel kapcsolatosan van-e valamilyen fejlemény?

Szabados Ákos: A kórház igazgatója szívesen eljön egy testületi ülésre és a feltett kérdésekre válaszol. Napi kapcsolatban vannak, sokkal többet tenni ennél nem lehet, mintsem, hogy a képviselői kérdésekre - akár előre írásban megadott kérdésekre – válaszol egy előre egyeztett testületi ülésen a kórház igazgatója.

Megállapítja, hogy a napirendi pont kapcsán több kérdés, hozzászólás nem hangzik el, a vitát lezárja. Megköszöni a figyelmet, és a testület munkáját. Kellemes nyári pihenést kíván a testület tagjainak, a következő ülés 2017. szeptember 14-én 14 órakor lesz. A mai testületi ülést bezárja.

*Az ülés 1602 perckor ért véget.*

- K. m. f. -

**Szabados Ákos** **dr. Demjanovich Orsolya**

 polgármester jegyző